
Tárgy:
Javaslat az önkormányzati elismerések alapításáról és adományozásuk rendjéről
szóló 29/2018. (XI.23.) rendelet módosítására
I. Előzmények:
A Magyarország címerének és zászlajának használatáról, valamint állami kitüntetéseiről szóló 2011. évi CCII. törvény az állami kitüntetésekre vonatkozó szabályok megállapítása mellett lehetővé teszi, hogy egyes szervek kitüntető címet, díjat, oklevelet, plakettet vagy más elismerést alapítsanak és adományozzanak olyan személyeknek, akiknek a feladatkörükkel összefüggő kiemelkedő tevékenységét, teljesítményét ilyen módon is el kívánják ismerni. 
A helyi önkormányzat képviselő-testülete számára a törvény 24. § (9) bekezdése ad felhatalmazást arra, hogy „rendeletben szabályozza az elismerés alapítását, az elismerés elnevezését, fajtáit, az elismerésben részesíthető személyek körét, az évente adományozható elismerések számát, az elismerés leírását, az adományozás feltételeit és rendjét, valamint az elismerés viselésének rendjét, továbbá a díjjal járó jutalom mértékét, formáját és járadék esetében annak időtartamát”.
A Képviselő-testület a szabályozási felhatalmazásnak a helyi kitüntetések és elismerő címek alapításáról és adományozásáról szóló 29/2018. (XI. 23.) önkormányzati rendelet megalkotásával tett eleget. 
Rátonyi Gábor Zugló egykori polgármestere, díszpolgára 2019. február 26-án elhunyt. Edzőként, sportvezetőként és lokálpatrióta politikusként is szívügye volt Zugló sportja, a zuglói gyermekek egészségre nevelése. Kezdeményezésére indult el a Patak Parti Futás rendezvénysorozat, amely mára Zuglói Sportfesztivál és Patak Parti Futás néven a Zuglói Önkormányzat legnagyobb sportrendezvénye és a Sportolók Karácsonya ünnepség, melynek keretében a kiváló eredményt elért sportolóinkat köszöntjük évről évre. Mindezek alapján javasoljuk, hogy a Zugló Sportjáért Emlékserleg a jövőben Rátonyi Gáborról legyen elnevezve, méltó emléket állítva a kiváló sportembernek, politikusnak. 

II. Vélemények és előzetes hatásvizsgálat:
A javaslat előzetes hatásvizsgálatot nem igényel. 
Jogi Osztály véleménye: az előterjesztésben közölt adatok, egyéb információk alapján  az előterjesztéshez jogi észrevételt nem tesz.
Kérem a T. Képviselő-testületet, hogy a tervezetet tárgyalja meg és döntsön a rendeletalkotási javaslatról.

III. Bizottsági vélemények
Az előterjesztést a Jogi és Ügyrendi Bizottság, a Közbiztonsági Bizottság, a Köznevelési, Kulturális, Ifjúsági és Sport Bizottság, a Szociális Bizottság, valamint a Pénzügyi és Költségvetési Bizottság tárgyalja meg. A bizottsági véleményeket az elnökök a Képviselő-testület ülésén ismertetik.

IV. Rendeletalkotási javaslat:

1. Rendeletalkotási javaslat
Budapest Főváros XIV. Kerület Zugló Önkormányzat Képviselő-testülete megalkotja az önkormányzati elismerések alapításáról és adományozásuk rendjéről szóló 29/2018. (XI.23) önkormányzati rendelet módosításáról szóló…/2019. (……) önkormányzati rendeletét az előterjesztés 1. melléklete szerinti tartalommal.

A rendeletalkotáshoz minősített szavazattöbbség szükséges a Magyarország helyi önkormányzatairól szóló 2011. évi CLXXXIX. törvény 42. § 1. pontja és 50. §-a alapján.

